Suid-Afrikaners "timmer" boewe in Australië | Maroela Media
Suid-Afrikaners "timmer" boewe in Australië
Oudbrig. Kobus Delport. Foto: Sunshine Coast Daily
Twee rowers in Australië het hul moses teëgekom toe hulle vroeër die week by 'n huis in Queensland, waar Suid-Afrikaners bly, probeer inbreek het.
Theo Nel (42), 'n sakeman, en sy pa, oudbrig. Kobus Delport (68) wat 'n voormalige hoof van die veiligheidspolisie in Springs was, het die huisrowers oorrompel, "goed getimmer" en aangehou tot die polisie hulle in hegtenis geneem het, het Beeld Vrydag berig
Die twee gemaskerde rowers het laat Saterdagaand Nel se huis met outomatiese gewere bestorm. Nel en Delport het die rowers oorrompel. Nel het eers die een rower se vuurwapen by hom afgevat en toe die ander persoon s'n. Hy het 'n aanvalsgeweer op een se kop stukkend geslaan en die mans toe beurtelings met sy vuiste getakel. Delport het sy kierie op die rowers stukkend geslaan.
Die Australiese polisie het Troy Anthony Booth (39) en Benjamin Collins (23) in hegtenis geneem. Hulle staan tereg op meer as 60 aanklagtes, onder meer aanranding, gewapende roof en die onwettige besit van vuurwapens.
Nel het gesê dit was een van die eerste "huisinvalle" in die geskiedenis van Queensland. Hy sê hy voel steeds baie veilig en sluit nie sy voordeur nie.